**Ilze Nagla** ir Latvijas žurnāliste, sabiedrisko attiecību speciāliste. Bijusi Latvijas Televīzijas raidījuma "*De facto*" veidotāja un vadītāja.

Biogrāfija
----------

### Izglītība

Ilze Nagla mācījusies Rīgas 49. vidusskolā, pēc tam žurnālistiku Latvijas Universitātē, un ieguvusi bakalaura grādu sociālajās zinātnēs komunikācijas jomā. Tad viņa divus gadus studēja Birmingemas Universitātē politisko zinātņu un starptautisko attiecību katedrā un ieguva maģistra grādu starptautiskajās attiecībās. Kopš 2000. gadā studē doktorantūrā Oslo Universitātē.

Ieguvusi arī diplomu par augstāko izglītību Eiropas žurnālistikā Orhūsas žurnālistikas skolā.

### Karjera


Studiju gados īsu brīdi strādājusi Universitātes avīzē. I. Nagla bijusi korespondente Latvijas Televīzijas Ziņu dienestā, vēlāk — raidījuma "Panorāma" producente. Kopš 1997. gada septembra I. Nagla ir nepilna laika pasniedzēja Latvijas Universitātes Sociālo zinātņu fakultātes Komunikācijas studiju nodaļā. 1998. gadā viņa kļuva par Rīgas Fondu biržas Sabiedrisko attiecību departmenta vadītāju, amatā bija līdz 2001. gada aprīlim.

Līdz 2003. gada decembrim Ilze Nagla strādāja PR firmā "Hill and Knowlton". No tā paša gada augusta līdz 2007. gada sākumam viņa bija "Microsoft Latvia" Sabiedrisko attiecību vadītāja Baltijas valstīs.

2007. gada augustā atsāka strādāt LTV Ziņu dienestā, veidoja un vadīja analītisko raidījumu "De facto", kā arī dažādus priekšvēlēšanu raidījumus. 2011. gada septembrī, pēc 11. Saeimas vēlēšanām, Nagla pameta darbu televīzijā.

2011. gada oktobrī viņa sāka strādāt uzņēmumā *AS Ventspils Nafta* par sabiedrisko attiecību vadītāju, kā arī turpināja lasīt lekcijas Latvijas Universitātē.

### Dzīvesvietas kratīšana

Saistībā ar VID datu noplūdi, par kuru vispirms tika pavēstīts raidījumā "De facto", 2010. gada 11. maijā Ekonomikas policija veica kratīšanu I. Naglas dzīvesvietā. Veicot kratīšanu, policija konfiscēja viņas privāto klēpjdatoru un citus datu nesējus. Kratīšanu viņas mājās veica steidzamības kārtā. Tiesneša piekrišanu ieguva nākamajā dienā, 12. maijā. Tovakar LTV un Advokātu atbalsta biedrība aicināja Rīgas pilsētas Centra rajona tiesas priekšsēdētāju atcelt tiesneša akceptēto lēmumu par kratīšanas izdarīšanu Naglas dzīvesvietā kā juridiski nepamatotu un pretlikumīgu.

14. maijā Nagla Rīgas Centra rajona tiesā iesniedza sūdzību par izmeklēšanas tiesneša lēmumu. Tiesa saņēma sūdzību arī no LTV ģenerāldirektora Edgara Kota, tomēr to noraidīja, jo kratīšana nenotika televīzijas telpās. Nepilnu divu nedēļu laikā Nagla atguva savu datoru.

2010. gada decembrī Nagla iesniegusi prasību Eiropas Cilvēktiesību tiesā, uzskatot, ka policijas veiktā kratīšana bijusi preses brīvības aizskārums, un 2013. g. ECT palāta piesprieda Naglai 20 000 euro.

Atsauces
--------

1. ↑  «Skarba tikai ekrānā». Kas jauns?. 2009. gada 20. aprīlī. Arhivēts no oriģināla, laiks: 2009. gada 5. Jūnijs. Skatīts: 2010. gada 17. augustā.
2. 1 2 3 4 5 6  «Ilze Nagla (angliski)». Linked In. Skatīts: 2010.08.16.[novecojusi saite]
3. 1 2  Māra Lapsa. «Pretim izaicinājumiem». Neatkarīgā Rīta Avīze, 2008. gada 19. septembrī. Arhivēts no oriģināla, laiks: 2009. gada 21. Janvāris. Skatīts: 2010. gada 17. augustā.
4. 1 2 3  «De Facto». LTV. Arhivēts no oriģināla, laiks: 2010. gada 19. augustā. Skatīts: 2010.08.16.
5. ↑  «Ilze Nagla». LU SZF. Arhivēts no oriģināla, laiks: 2011. gada 3. janvārī. Skatīts: 2010.08.16.
6. ↑  «Žurnāliste Ilze Nagla pamet LTV». TvNET. 2011.09.17. Skatīts: 2011.10.27..
7. ↑  "De facto" Ilze Nagla turpmāk strādās "Ventspils naftā"
8. ↑  «Saistībā ar VID datu noplūdi kratīts LTV žurnālistes Naglas dzīvoklis». Delfi. 2010. gada 12. maijā. Skatīts: 2010. gada 14. jūlijā.
9. ↑  «Naglas mājās kratīšana veikta steidzamības kārtā». Delfi. 2010. gada 12. maijā. Skatīts: 2010. gada 15. jūlijā.
10. ↑  «LTV prasa atcelt sankciju kratīšanai Naglas mājās». Delfi. 2010. gada 13. maijā. Skatīts: 2010. gada 15. jūlijā.
11. ↑  «Nagla tiesā iesniegusi sūdzību par kratīšanu». Delfi. 2010. gada 14. maijā. Skatīts: 2010. gada 15. jūlijā.
12. ↑  «Policisti Naglas datorā atstājuši "dāvaniņu"?». TvNET. 2010. gada 14. maijā. Skatīts: 2010. gada 17. augustā.
13. ↑  (angliski)